Lamb of God

Οι Lamb of God, είναι αμερικάνικο groove metal συγκρότημα, το οποίο δημιουργήθηκε στο Ρίτσμοντ της Βιρτζίνια, το 1994, με την ονομασία Burn the Priest. Έχουν γνωρίσει μεγάλη επιτυχία, από το 2004 και έπειτα, μετά την κυκλοφορία του επιτυχημένου άλμπουμ "Ashes of the Wake".

Ιστορία

Burn the Priest

Οι Lamb of God σχηματίστηκαν με την ονομασία Burn the Priest το 1994 από τον μπασίστα Τζον Κάμπελ, το ντράμερ Κρις Άντλερ και τους κιθαρίστες Μαρκ Μόρτον και τον Ματ Κόνερ. Ο Μόρτον και ο Κόνερ αποχώρησαν λίγο αργότερα, με τον Έιμπ Σπιρ να παίρνει τη θέση του Μόρτον και το 1995 να ηχογραφούν το πρώτο τους ντέμο. Οι Burn the Priest κυκλοφόρησαν δύο split ΕΡ με τους Agents of Satan και τους ZED, αντίστοιχα, όντας ορχηστρικό σχήμα χωρίς τραγουδιστή. Την ίδια περίοδο, προσέθεσαν τον τραγουδιστή Ράντι Μπλάιθ στη σύνθεση τους.

Στα τέλη του 1997, ο Μόρτον επέστρεψε στο συγκρότημα και στις 13 Απριλίου 1999 κυκλοφόρησαν το πρώτο τους άλμπουμ με τίτλο "Burn the Priest". Το σχήμα μετονομάστηκε σε Lamb of God, προσθέτοντας στη σύνθεση του τον Γουίλι Άντλερ, ο οποίος αντικατέστησε τον αποχωρήσαντα Έιμπ Σπιρ, ενώ το συγκρότημα υπέγραψε στην "Prosthetic Records". Η αλλαγή του ονόματος τους πραγματοποιήθηκε λόγω της προσπάθειας τους να αποφύγουν να θεωρηθούν "σατανικό" συγκρότημα, αλλά και την αλλαγής της σύνθεσης τους.

Αναγνώριση και επιτυχία
Τον Σεπτέμβριο του 2000 κυκλοφόρησαν το άλμπουμ "New American Gospel", το οποίο τους καθιέρωσε ως μέρος του New Wave of American Heavy Metal. Για την προώθηση του άλμπουμ περιόδευσαν για δύο χρόνια και τον Μάιο του 2002 πραγματοποίησαν μία σειρά εμφανίσεων στις ανατολικές Ηνωμένες Πολιτείες μαζί με τους Shadows Fall, Scissorfight, Darkest Hour, From Autumn to Ashes και Unearth.

Για τον τρίτο τους δίσκο, προσέλαβαν τον Ντέβιν Τάουνσεντ στην παραγωγή, ενώ συμμετείχε ως γκεστ ο πρώην κιθαρίστας των Megadeth, Κρις Πόλαντ. Το άλμπουμ με τίτλο "As the Palaces Burn" κυκλοφόρησε τον Μάιο του 2003, ανεβαίνοντας στο # 64 του Billboard στις Ηνωμένες Πολιτείες. Οι Lamb of God περιόδευσαν στις Ηνωμένες Πολιτείες μαζί με τους Chimaira, Eighteen Visions και Atreyu, συνεχίζοντας με την περιοδεία "Headbanger's Ball" μαζί με τους Killswitch Engage, Shadows Fall, Unearth και God Forbid.

Το συγκρότημα υπέγραψε στην "Epic Records" για τον δίσκο "Ashes of the Wake", στον οποίο συμμετείχαν ο Κρις Πόλαντ και ο Άλεξ Σκόλνικ. Ο δίσκος πούλησε 35.000 αντίτυπα κατά την πρώτη εβδομάδα κυκλοφορίας του στις Ηνωμένες Πολιτείες, ανεβαίνοντας στο # 27 του Billboard και οι Lamb of God συμμετείχαν στην περιοδεία του "Ozzfest" ως πρώτο όνομα μαζί με τους Slipknot. Συνέχισαν τον Οκτώβριο του 2004 μαζί με τους Children of Bodom, Fear Factory και Throwdown στη Βόρεια Αμερική, ενώ στα τέλη της χρονιάς περιόδευσαν στη Μεγάλη Βρετανία. Ακολούθησε μία περιοδεία από τον Μάρτιο μέχρι τον Μάιο του 2005 μαζί με τους Slipknot και Shadows Fall και κυκλοφόρησαν το ζωντανά ηχογραφημένο CD και DVD "Killadelphia". Το καλοκαίρι του 2005, το DVD του "Killadelphia" έγινε χρυσό από την RIAA, ενώ δύο χρόνια αργότερα βραβεύθηκε ως πλατινένιο.

Στις αρχές του 2006, το συγκρότημα ηχογράφησε το πέμπτο του άλμπουμ με τίτλο "Sacrament", το οποίο πούλησε 63.000 αντίτυπα κατά την πρώτη εβδομάδα κυκλοφορίας του, ανεβαίνοντας στο # 8 στις Ηνωμένες Πολιτείες. Το καλοκαίρι του 2006, οι Lamb of God συμμετείχαν στην περιοδεία "Unholy Alliance - Preaching To The Perverted" μαζί με τους Slayer, Mastodon και Thine Eyes Bleed. Ακολούθησε η "Gigantour" του Ντέιβ Μαστέιν, κατά την οποία έπαιξαν σε διάφορα φεστιβάλ στη Βόρεια Αμερική, μαζί με τους Megadeth, Opeth, Overkill, Arch Enemy, κ.α.. Τον Οκτώβριο του 2006, εμφανίστηκαν στο φεστιβάλ "Loud Park 06" του Τόκιο και περιόδευσαν στην Αυστραλία.

Στις αρχές του 2007, περιόδευσαν στις Ηνωμένες Πολιτείες μαζί με τους Machine Head, Trivium και Gojira και συνέχισαν το καλοκαίρι συμμετέχοντας στο "Ozzfest", κλείνοντας τη χρονιά με μία βρετανική περιοδεία κατά την οποία άνοιγαν τις εμφανίσεις των Heaven and Hell και των Iced Earth.

Τον Φεβρουάριο του 2008, πραγματοποίησαν άλλη μία βρετανική περιοδεία, αυτή τη φορά με την ονομασία "Defenders Of The Faith II" με τη συμμετοχή των Dimmu Borgir και Five Finger Death Punch, πριν επιστρέψουν στο στούντιο για την ηχογράφηση του έκτου τους δίσκου. Το άλμπουμ με τίτλο "Wrath", κυκλοφόρησε με παραγωγό τον Τζος Γουίλμπουρ, τον Φεβρουάριο του 2009, σκαρφαλώνοντας στη δεύτερη θέση των τσαρτ του Billboard με 68.000 αντίτυπα κατά την πρώτη εβδομάδα κυκλοφορίας του. Ο δίσκος ανέβηκε στην κορυφή του καταλόγου επιτυχιών του Καναδά και στο Top-10 στην Αυστραλία και τη Φινλανδία. Για την προώθηση του άλμπουμ, περιόδευσαν στη Βόρεια Αμερική μαζί με τους As I Lay Dying, Children of Bodom, God Forbid και Municipal Waste, ενώ τον Αύγουστο του 2009 εμφανίστηκαν στο "Sonisphere festival" μαζί με τους Metallica, Linkin Park, Nine Inch Nails και Heaven and Hell. Το συγκρότημα έκλεισε τη χρονιά περιοδεύοντας μαζί με τους Metallica στη Βόρεια Αμερική και τους Shadows Fall και DevilDriver στην Αυστραλία και τη Νέα Ζηλανδία.

Μέσα στο 2010, οι Lamb of God εμφανίστηκαν σε μεγάλα φεστιβάλ σε όλο τον κόσμο όπως "PULP Summer Slam" στις Φιλιππίνες, το "Summer Storm festival" στην Ινδία, το "Mayhem Festival" στις Ηνωμένες Πολιτείες και το "Download Festival" στην Αγγλία. Στις αρχές του 2011, κυκλοφόρησαν το σινγκλ "Hit the Wall" και ξεκίνησαν να δουλεύουν πάνω στον επόμενο τους δίσκο με παραγωγό τον Τζος Γουίλμπουρ. Ο δίσκος "Resolution" κυκλοφόρησε στις 24 Ιανουαρίου 2012 και ανέβηκε στο # 2 στον Καναδά και το # 3 στις Ηνωμένες Πολιτείες και την Αυστραλία. Κατά την περιοδεία για την προώθηση του δίσκου, εμφανίστηκαν στο "Soundwave Festival" της Αυστραλίας και το "Download Festival" στη Μεγάλη Βρετανία.

Η σύλληψη του Μπλάιθ
Στις 27 Ιουνίου του 2012, ο Ράντι Μπλάιθ, συνελήφθη από τις τσέχικες αρχές, με την κατηγορία της ηθικής αυτουργίας, κατά τον θάνατο του 19χρονου οπαδού, Ντάνιελ Νόσεκ, ο οποίος, ανέβηκε στη σκηνή του συγκροτήματος, στη συναυλία τους στην Πράγα, το 2010. Ο οπαδός, είχε ανέβει στη σκηνή, μαζί με τον Μπλάιθ, ο οποίος τον έσπρωξε και χτύπησε το κεφάλι του, τραύμα το οποίο, τον οδήγησε στον θάνατο. Ο τραγουδιστής, παρέμεινε υπό κράτηση για πέντε εβδομάδες και οι Lamb of God αναγκάστηκαν να αναβάλλουν την επερχόμενη περιοδεία τους. Τον Δεκέμβριο του 2012, του απαγγέλθηκαν κατηγορίες, όπου σύμφωνα με το δικαστήριο της Πράγας, ο Μπλάιθ, έφερε ηθική ευθύνη για τον θάνατο του νεαρού. Από τις κατηγορίες αυτές, απαλλάχθηκε τον Ιούνιο του 2013.

Νέο άλμπουμ
Τον Ιανουάριο του 2014, ο Μπλάιθ δήλωσε ότι θα έκανε ένα μεγάλο διάλειμμα από τις δραστηριότητες των Lamb of God και τον Σεπτέμβριο της ίδιας χρονιάς ανακοίνωσε την έκδοση ενός βιβλίου στις αρχές του 2015, όπως και την κυκλοφορία ενός νέου δίσκου με στίχους που έγραψε ενώ βρισκόταν στη φυλακή.

Ο έβδομος δίσκος των Lamb of God, ανακοινώθηκε ότι θα κυκλοφορήσει τον Ιούλιο του 2015 και θα φέρει τον τίτλο "VII: Sturm und Drang". Το άλμπουμ σκαρφάλωσε στην τρίτη θέση του Billboard και την κορυφή των τσαρτ στον Καναδά, ενώ ήταν και ο πρώτος δίσκος των Lamb of God που κατάφερε να μπει στο βρετανικό Top-10.

Την επόμενη χρονιά, το συγκρότημα κυκλοφόρησε το ΕΡ "The Duke" εις μνήμη του οπαδού του, Γουέιν Φορντ, ο οποίος έχασε τη μάχη με τη λευχαιμία το 2015.

Δισκογραφία

Στούντιο ηχογραφήσεις

Ζωντανές ηχογραφήσεις
 Killadelphia (2005)

Συλλογές
 Hourglass (2010)

ΕΡ
 The Duke (2016)

Μέλη

Παραπομπές

Εξωτερικοί σύνδεσμοι 

 Επίσημη ιστοσελίδα
 Lamb of God στο Allmusic
 Lamb Of God στο Metal Storm
 Lamb of God στην Encyclopaedia Metallum

Αμερικανικά groove metal συγκροτήματα
Metalcore συγκροτήματα
Αμερικανικά thrash metal συγκροτήματα
Μουσικά συγκροτήματα από τη Βιρτζίνια